**«Eres tú»** (norsk oversettelse: *det er du*, norsk tittel: **«I mitt liv»**) er en spansk popballade fra 1973 som ble fremført av gruppen Mocedades. Sangen var Spanias bidrag til Eurovision Song Contest 1973, der den endte på andreplass. «Eres tú» ble komponert og produsert av Juan Carlos Calderón, og han dirigerte også orkesteret under Eurovision Song Contest. Selv om låten ikke vant Eurovision, ble den en stor hit etter konkurransen, og den nådde en niendeplass på Billboard-listen i USA. I Norge nådde den en åttendeplass på VG-lista. Sangen har også blitt spilt inn i en rekke ulike versjoner, og i Norge spilte Inger Lise Rypdal inn en norsk versjon, kalt «I mitt liv». Den norske versjonen nådde en sjetteplass på VG-lista i 1973.

Eurovision Song Contest
-----------------------

Den spanske kringkasteren RTVE håndplukket sanggruppen Mocedades til å representere landet i Eurovision Song Contest i Luxembourg lørdag 7. april 1973. Gruppen kom fra den baskiske byen Bilbao og hadde nytt suksess i flere år hjemme i Spania allerede. Foran den internasjonale finalen ble «Eres tú» anklaget for å være et plagiat av en annen Eurovision-låt, Jugoslavias «Brez Besed» med Berta Ambroz fra 1966. Anklagene ble imidlertid ikke tatt til følge, og det spanske bidraget fikk delta i konkurransen.

I finalen var Spania det syvende landet ut på scenen av 17 deltagere. I avstemningen kjempet Spania en tett kamp med Storbritannia og Luxembourg. Til slutt endte «Eres tú» på andreplass, fire poeng bak vinneren «Tu te reconnaîtras» fra Luxembourg. Like bak, på en tredjeplass, endte Storbritannias Cliff Richard med «Power to All Our Friends». De to norske jurymedlemmene ga «Eres tú» bare 4 av 10 mulige poeng.

I 2005 var sangen en av 14 tidligere Eurovision-låter som deltok i jubileumsshowet *Congratulations: 50 Years of the Eurovision Song Contest*. I showet kom «Eres tú» på en ellevteplass i konkurransen om å bli den beste sangen fra konkurransens 50 første år.

Kommersiell suksess
-------------------

Etter finalen fikk «Eres tú» en omfattende kommersiell suksess verden over, ikke minst ble sangen en klassiker i spansktalende land i Sør- og Mellom-Amerika. Den gikk inn på hitlister over hele Europa, også i Norge. I USA nådde den engelske versjonen, «Touch the Wind», en niendeplass på Billboard Hot 100 i mars 1974. Dette er et av få Eurovision-bidrag som har tatt seg inn på den offisielle amerikanske hitlisten, og et av enda færre som nådde topp 10 i USA. Mocedades er også blant en håndfull andre spanske artister som har nådd topp 10 i USA – de andre er Los Bravos, Julio Iglesias, Enrique Iglesias og Los del Río med «Macarena».

Teksten
-------

Tittelen «Eres tú» betyr direkte oversatt «*(det) er du*». Tittelen henspiller på alt det vakre som minner meg om deg. I sangen nevnes flere ting: *«Som mitt dikt, er du, er du. Som en gitar i natten. Hele min horisont, er du, er du. Som det, som det, er du.»*

Listeplasseringer
-----------------

| Liste (1973–74) | Høyeste
plassering |
| --- | --- |
| Belgias flagg Belgia, Flandern (Ultratop 50) | 8 |
| Danmarks flagg Danmark (Top 20) | 2 |
| Frankrikes flagg Frankrike (IFOP) | 59 |
| Finlands flagg Finland (Mitä Suomi soittaa) | 2 |
| Luxembourgs flagg Luxembourg (Offisiell singelliste) | 4 |
| Nederlands flagg Nederland (Daverende 30) | 3 |
| Norges flagg Norge (VG-lista) | 8 |
| Sveriges flagg Sverige (Kvällstoppen) | 2 |
| Spanias flagg Spania (SER) | 1 |
| USAs flagg USA (Billboard Hot 100) | 9 |
| Vest-Tysklands flagg Vest-Tyskland (Offizielle Deutsche Charts) | 15 |

Norsk versjon: «I mitt liv»
---------------------------

I Norge nådde «Eres tú» en åttendeplass på VG-lista, men den norskspråklige versjonen «I mitt liv» nådde enda høyere – en sjetteplass. 

Den norske versjonen ble fremført av Inger Lise Rypdal, og Arve Sigvaldsen hadde skrevet teksten. Singelen ble utgitt på Sigvaldsens nystartede selskap Talent.

### Listeplasseringer

| Liste (1973) | Høyesteplassering |
| --- | --- |
| Norges flagg Norge (VG-lista) | 6 |

Andre versjoner
---------------

**Med Mocedades:**

* «Eres tú» (spansk)
* «Touch the Wind» (engelsk)
* «Das bist du» (tysk)
* «C'est pour toi» (fransk)
* «Viva noi» (italiensk)
* «Zu zara» (baskisk)

**Nordiske versjoner:**

* «I mitt liv» (norsk) – Inger Lise Rypdal
* «Rør ved mig» (dansk) – Lecia & Lucienne
* «Rör vid mig» (svensk) – Inger Öst
* «Runoni kaunein olla voit» (finsk) – Katri Helena

Sangen er dessuten spilt inn på en rekke andre språk, blant andre vietnamesisk, nederlandsk, tsjekkisk, estisk og koreansk. Mange artister har også gitt ut egne versjoner av låten, blant andre Il Divo, Bing Crosby og Petula Clark.

Referanser
----------

1. ↑  «Mocedades ‎– Eres tú». discogs.com. Besøkt 5. mars 2017.
2. 1 2 3  «VG-lista for 'Eres tú'». VG Nett. Besøkt 5. mars 2017.
3. 1 2  «Eurovision Song Contest 1973». eurovision.tv. Besøkt 4. mars 2017.
4. 1 2 3  «Hot 100: Week of April 6, 1974». Billboard. Arkivert fra originalen 3. april 2021. Besøkt 7. april 2021.
5. ↑  «VG-lista for 'I mitt liv'». VG Nett. Besøkt 5. mars 2017.
6. ↑  «Eurovision Song Contest 1973 – Scoreboard». eurovision.tv. Besøkt 5. mars 2017.
7. ↑  «Eres tú – lyrics». The Diggiloo Thrush. Besøkt 5. mars 2017.
8. 1 2 3  «'Eres tú' på diverse singellister i Europa». dutchcharts.nl. Besøkt 5. mars 2017.
9. 1 2 3  Mariano Mendez-Vigo (15. juli 1973). «Eurovision, a noventa dias». Diario ABC. Besøkt 5. mars 2017.
10. ↑  «InfoDisc : Les Chansons (Auteur, Compositeur, Classements, Ventes, Certifications, Les Tops, Les N° 1...)». *www.infodisc.fr*. Besøkt 21. februar 2019. «Velg 'M' og tast inn 'Mocedates'»
11. ↑  «Scannede lister av Kvällsposten (pdf)» (PDF). Hits aller tijden. Arkivert fra originalen (PDF) 29. mai 2017. Besøkt 5. mars 2017.
12. ↑  «Listas de superventas 1973». Listas de superventas. 5. mars 1973. Arkivert fra originalen Bruk av `|arkiv_url=` krever at `|arkivdato=` også er angitt (hjelp). Besøkt 1. desember 2018.
13. ↑  «Inger Lise\* - I Mitt Liv (Eres Tu) / Hva Var Kjærlighet For Deg». *Discogs* **(engelsk)**. Besøkt 5. desember 2018.
14. ↑  Eivind M. Sætre (22. april 2013). «Inger Lise Rypdal – I mitt liv». *gv-musikk.no*. GV-Musikk.no. Arkivert fra originalen 6. desember 2018. Besøkt 5. desember 2018.
15. ↑  «norwegiancharts.com - Inger Lise Rypdal - I mitt liv». *norwegiancharts.com*. Besøkt 5. desember 2018.

| Utmerkelser og prestasjoner |
| --- |
|
| Forgjenger :**«Amanece» med Jaime Morey**

 | **Spanias bidrag i Eurovision Song Contest**1973 | Etterfølger :**«Canta y sé feliz» med Peret»** |